### Resume

Forvaltningen har gennemført to udbud af retten til at opsætte og drive ladestandere på kommunale arealer. Det ene udbud drejer sig om p-hus Cronhammar, det andet om andre p-arealer bredt i kommunen. Med denne sag gives en status på udbuddene.

### Sagsfremstilling

Der er i disse år en stor stigning i salget af elbiler – også i Vejle Kommune. Forventningen er umiddelbart, at der er dobbelt så mange elbiler ved årsskiftet, som der var året før. Derfor er der behov for ladestandere bredt i kommunen, der gør det lettere at vælge grønne elbiler både for gæster og handlende i byerne, for medarbejdere i [adresse] virksomheder og for dem, der er afhængige af gadeparkering.

Teknisk Udvalg bemyndigede med sag 80 (29. marts 2022) forvaltningen til at arbejde videre med udbud af retten til at etablere og drive ladestandere på kommunale p-arealer. Forvaltningen har udbudt 5 delaftaler med hver 6-7 lokationer, hvor private selskaber kan etablere ladestandere i 6 år med mulighed for forlængelse. Der er gennem udbuddet afsat 3 delaftaler med i alt 18 lokationer geografisk bredt i kommunen, med forventet omkring 100 ladestandere. Det endelige antal fastsættes gennem forhandling med leverandørerne. De sidste 2 delaftaler genudbydes snarest muligt, idet markedsdialog indikerer, at det er realistisk også at afsætte disse delaftaler. Forvaltningen har i udbuddet særligt lagt vægt på brugerbetalingen, idet leverandørerne ikke betaler leje for brug af pladserne.

Med sag 81 (29. marts 2022) bemyndigede udvalget forvaltningen til at arbejde med et udbud på ladestandere i p-hus Cronhammar. Her ønskede man 2-3 operatører med 20-40 ladestandere hver i første etape. Der forhandles med to operatører, der hver ønsker at opsætte 40 ladestandere hver i første etape, altså samlet 80 ladestandere. Laderne er 22 kW destinationsladere (dvs., de kan tilføre op til 100 km rækkevidde pr time parkeret), og vil blive placeret i plan 0 og plan 1. I udbuddet er der lagt vægt på brugerbetaling, men også lejebetaling til Vejle Kommune pr plads. Forvaltningen anbefaler, at vi følger behovet for at tilføre yderligere ladere i p-huset, når det er taget i brug (med etape 1 er der 8 % af pladserne, der har lademulighed).

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Indsatserne understøtter i høj grad klimaplanen, i det transportsektoren udgør 28 % af det samlede CO2-aftryk. Det er personbiler, der er klart den største udleder her med ca 220.000 tons CO2 årligt.

### Teknik- og Miljødirektøren indstiller,

|  |  |
| --- | --- |
| at | udvalget tager til efterretning, at der er gennemført udbud af retten til at etablere og drive ladestandere på kommunale arealer, inkl. P-hus Cronhammar. |
| at | forvaltningen bemyndiges til at foretage en ny udbudsrunde af ret til at etablere og drive ladestandere på kommunale arealer, inkl. de delaftaler, der ikke blev afsat i netop gennemført udbudsrunde. |

### Beslutning

Godkendt.